section_heading: Povijest
paragraph_text: NK Krk je osnovan 15. prosinca 1940. godine kao dio Sportskog društva Krk. Osnivačka skupština održana je u ondašnjem hotelu Krk, a danas hostelu Krk, u samom centru grada. Već 17. prosinca uprava društva obratila se dopisom Ravnateljstvu realne gimnazije u Krku u kojem ih obavještava o osnivanju društva u kojem će biti njegovano nekoliko sportskih disciplina, a to su nogomet, laka atletika, veslanje i plivanje. Prvi nastupi SD-a Krk sekcije nogometa bile su utakmice s Puntom i u Baški. Prvi dresovi bili su mornarske majice s prišivenim bijelim amblemom i crvenim natpisom SKK.